ΓΡΑΠΤΗ ΕΡΩΤΗΣΗ E-0035/03

υποβολή: Esko Seppnen (GUE/NGL) προς την Επιτροπή

(21 Ιανουαρίου 2003)

Θέμα: Αλιευτικές συμφωνίες

Το Συμβούλιο Υπουργών ενέκρινε το Δεκέμβριο αλιευτικές συμφωνίες με τη Σενεγάλη και την Αγκόλα. Ποια είναι κατά την άποψη της Επιτροπής τα οφέλη αυτών των δαπανηρών συμφωνιών για την Κοινότητα συνολικά· Όπως φαίνεται, από αυτές τις συμφωνίες θα επωφεληθεί μόνο η ισπανική αλιεία και μερικοί ακόμη αλιείς από άλλες χώρες.

Απάντηση του κ. Fischler εξ ονόματος της Επιτροπής

(3 Μαρτίου 2003)

Τα αλιευτικά πρωτόκολλα με τη Σενεγάλη και την Αγκόλα παρέχουν αλιευτικές δυνατότητες στα κράτη μέλη, με βάση τις παραδοσιακές αλιευτικές δραστηριότητές τους στην περιοχή και τα οφέλη που συνεπάγεται η αλιεία αυτή για τους αντίστοιχους κλάδους. Για τους λόγους αυτούς, η Ισπανία είναι το κράτος μέλος στο οποίο έχουν διατεθεί τα μεγαλύτερα μερίδια αλιευτικών δυνατοτήτων, αλλά δεν αληθεύει ότι από τις συμφωνίες αυτές θα επωφεληθεί η ισπανική αλιεία και μόνο.

Το πρωτόκολλο στην αλιευτική συμφωνία με τη Σενεγάλη παρέχει αλιευτικές δυνατότητες για σκάφη από την Ελλάδα, την Ισπανία, τη Γαλλία, την Ιταλία και την Πορτογαλία. Για την παράκτια αλιεία βενθοπελαγικών ειδών, στην Ισπανία χορηγήθηκε το 46 % των αλιευτικών δυνατοτήτων, στην Ελλάδα το 16 % και στην Ιταλία το 38 %. Για την αλιεία βενθοπελαγικών ειδών βαθέωνδάτων, στην Ισπανία χορηγήθηκε το 95 % των δυνατοτήτων και στην Πορτογαλία το 5 %. Για τα θυνναλιευτικά με καλάμι, στην Ισπανία χορηγήθηκε το 62 % των αλιευτικών δυνατοτήτων και στη Γαλλία το 38 %. Για να θυνναλιευτικά με γρίπο, στην Ισπανία χορηγήθηκε το 62 % των δυνατοτήτων και στη Γαλλία το 46 %. Για τα παραγαδιάρικα επιφανείας, στην Ισπανία χορηγήθηκε το 87 % των δυνατοτήτων και στην Πορτογαλία το 13 %.

Το πρωτόκολλο με την Αγκόλα προβλέπει αλιευτικές δυνατότητες για σκάφη από την Ελλάδα, την Ισπανία, τη Γαλλία, την Ιρλανδία, την Ιταλία, τις Κάτω Χώρες και την Πορτογαλία. Όλες οι άδειες για την αλιεία γαρίδων διατέθηκαν στην Ισπανία. Για την αλιεία βενθοπελαγικών ειδών, στην Ισπανία χορηγήθηκε το 44 % των δυνατοτήτων, στην Πορτογαλία το 26 %, στην Ιταλία το 18 % και στη Γαλλία το 12 %. Για την αλιεία τόνου, στην Ισπανία χορηγήθηκε το 70 % των δυνατοτήτων, στη Γαλλία το 18 % και στην Πορτογαλία το 12 %. Οι άδειες για την αλιεία πελαγικών ειδών χορηγήθηκαν μόνο στην Ιρλανδία και στις Κάτω Χώρες.

Πρέπει να σημειωθεί, ωστόσο, ότι και για τα δύο πρωτόκολλα η Επιτροπή μπορεί να χορηγήσει ανεκμετάλλευτες αλιευτικές δυνατότητες σε οποιοδήποτε άλλο κράτος μέλος τις ζητήσει.

Η ετήσια χρηματική αντιστάθμιση προς την Αγκόλα ανέρχεται σε 15 500 000 ευρώ, εκ των οποίων το 35 % αφορά στοχοθετημένες δράσεις για να βοηθηθεί η ανάπτυξη του αλιευτικού κλάδου της Αγκόλας. Η ετήσια χρηματική αντιστάθμιση προς τη Σενεγάλη ανέρχεται σε 16 000 000 ευρώ, εκ των οποίων το 19 % αφορά τη δημιουργία εταιρικής σχέσης για βιώσιμη αλιεία.

Σύμφωνα με τα πρωτόκολλα, τα αλιεύματα των κοινοτικών σκαφών θεωρούνται ότι είναι κοινοτικής καταγωγής. Η αξία των αλιευμάτων στην κοινοτική αγορά, με εξαίρεση τον τόνο, ανέρχεται στο διπλάσιο της αξίας του επιπέδου της χρηματικής αντιστάθμισης. Στην έκθεση του 1999 Αξιολόγηση των αλιευτικών συμφωνιών που έχουν συναφθεί από την Ευρωπαϊκή Κοινότητα (Ifremer, Cemare, CEP), εκτιμάται ότι η αλιευτική συμφωνία με τη Σενεγάλη συνέβαλε στη δημιουργία 592 άμεσων και 892 έμμεσων θέσεων εργασίας εντός των κρατών μελών. Η αλιευτική συμφωνία με την Αγκόλα εκτιμάται ότι συνέβαλε στη δημιουργία 530 άμεσων και 599 έμμεσων θέσεων εργασίας εντός των κρατών μελών.